A NAV előre elmondja, hogy mikor és hol ellenőriz, hogy a vállalkozók jól felkészülhessenek rá.

A Nemzeti Adó- és Vámhivatal (NAV) új csodafegyvere, hogy március óta előre szól egy hírlevélben, hogy hol, mikor, kiket ellenőriz. És akkor így azok, akik tudják, hogy ellenőrzés lesz, néhány napra tényleg összekapják magukat.

Hogy mennyire súlyos lehet az országos helyzet, jól mutatja, hogy ez a faék egyszerűségű, adótraffipaxnak nevezett módszer néhány hónap alatt is százmilliókban mérhető hasznot hozott a Magyar Idők cikke szerint.

Elég beszédes, hogy összességében 40-50 százalékkal több nyugtát adtak ki azok a vállalkozások, ahol bejelentették, hogy ellenőrzés lesz, és nőttek a pénztárgépekbe beütött összegek is. Volt olyan kereskedelmi egység, ahol a bevétel a korábbi 965 százalékára ugrott abban az időszakban, amikor a NAV előre bejelentett vizsgálata zajlott.